
Z A K O N
O DAVANjU GARANCIJE REPUBLIKE SRBIJE U KORIST BANKE POŠTANSKA ŠTEDIONICA AKCIONARSKO DRUŠTVO BEOGRAD ZA IZMIRIVANjE OBAVEZA AKCIONARSKOG DRUŠTVA ZA TRANSPORT NAFTE NAFTOVODIMA I TRANSPORT DERIVATA NAFTE PRODUKTOVODIMA TRANSNAFTA PANČEVO, PO OSNOVU UGOVORA O DUGOROČNOM KREDITU RADI IZGRADNjE NAFTOVODA SRBIJA - MAĐARSKA
Član 1.

Republika Srbija preuzima obavezu da kao garant izmiri obaveze Akcionarskog društva za transport nafte naftovodima i transport derivata nafte produktovodima Transnafta Pančevo (u daljem tekstu: Zajmoprimac), po osnovu Ugovora o dugoročnom kreditu br. 200083000000123039, zaključenog između Zajmoprimca i Banke Poštanska štedionica, akcionarsko društvo Beograd, dana 21. jula 2026. godine (u daljem tekstu: Ugovor o dugoročnom kreditu), u iznosu koji ne može biti veći od 14.528.082.271,39 dinara (slovima: četrnaestmilijardipetstotinadvadesetosammilionaosamdesetdvehiljadedvestasedamdesetjedandinar i 39/100), uvećanog za nominalnu kamatnu stopu koja je varijabilna i iznosi tromesečni BELIBOR, plus kamatna marža koja iznosi 2,50% na godišnjem nivou i prateće troškove zaduživanja.

Član 2.

Garanciju iz člana 1. ovog zakona Republika Srbija izdaje u korist Banke Poštanska štedionica, akcionarsko društvo Beograd, na ime obaveza iz Ugovora o dugoročnom kreditu.

Član 3.

Republika Srbija (u daljem tekstu: Garant) ovim neopozivo, bezuslovno, bez prigovora i na prvi poziv garantuje, da će izmiriti dug Zajmoprimca prema Banci Poštanska štedionica, akcionarsko društvo Beograd (u daljem tekstu: Banka), odnosno svih plativih iznosa o njihovom dospeću, u svemu na način i u skladu sa uslovima iz Ugovora o dugoročnom kreditu, sa rokom važnosti koji će biti duži za mesec dana od roka dospeća kredita, čime se stvara obaveza otplate duga nastalog po osnovu date garancije da plati dospelu a neizmirenu obavezu ukoliko Zajmoprimac ne izvrši tu svoju obavezu blagovremeno, u skladu sa Ugovorom o dugoročnom kreditu sa Bankom. 

Ukoliko Garant ne izvrši svoje obaveze, u roku iz stava 1. ovog člana, Banka će imati pravo da proglasi dospelim sve iznose koji su plativi u skladu sa odredbama Ugovora o dugoročnom kreditu.

U slučaju aktiviranja garancije iz člana 1. ovog zakona, Banka će imati pravo da od Garanta naplati iznos svojih dospelih, a neizmirenih potraživanja. Garant se obavezuje da će obezbediti u budžetu za odgovarajuću fiskalnu godinu, sredstva neophodna za izvršavanje preuzetih obaveza po ovoj garanciji.

Član 4.

Otplatu kredita vrši Zajmoprimac prema Banci u dinarima, a sve u skladu sa odredbama Ugovora o dugoročnom kreditu. 

Sredstva za otplatu kredita obezbediće Zajmoprimac iz sopstvenih prihoda.

Zajmoprimac je dužan da sredstva za otplatu kredita obezbeđuje prema planu otplate, u iznosu koji uključuje glavnicu, obračunatu kamatu i prateće troškove zaduživanja.

Član 5.

Ako po osnovu garancije iz člana 1. ovog zakona Garant izvrši obavezu umesto Zajmoprimca, Garant će od Zajmoprimca imati pravo na povraćaj glavnice, kamate, pratećih troškova zaduživanja i svih pratećih troškova koji nastanu zbog neizvršenja, odnosno neblagovremenog izvršenja obaveze, kao i svih drugih troškova koji mogu nastati u vezi sa izvršavanjem obaveza umesto Zajmoprimca, do visine iznosa izmirene obaveze, kao i pravo da od Zajmoprimca naplati obračunatu zakonsku zateznu kamatu. Garant svoje pravo povraćaja od Zajmoprimca neće ostvarivati pre potpunog namirenja potraživanja od strane Banke, niti će postupati protivno njenim interesima.

Pravo na povraćaj sredstava iz stava 1. ovog člana Garant će ostvariti tako što će inicirati naplatu sa računa Zajmoprimca na osnovu ovlašćenja dobijenog od Zajmoprimca ili drugih instrumenata obezbeđenja, u skladu sa propisima kojima se uređuje platni promet.

Član 6.

Sredstva zajma koja su Zajmoprimcu stavljena na raspolaganje na osnovu Ugovora o dugoročnom kreditu za koje se izdaje garancija po ovom zakonu uplatiće se na namenski račun Zajmoprimca koji će se otvoriti kod Narodne banke Srbije, nakon stupanja na snagu ovog zakona. Sredstva sa računa koristiće se za plaćanje obaveza Zajmoprimca samo uz saglasnost ministra nadležnog za poslove finansija.

Član 7.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.

O B R A Z L O Ž E Nj E
I. USTAVNI OSNOV 

Ustavni osnov za donošenje ovog zakona sadržan je u odredbi člana 97. stav 1. tačka 15. Ustava Republike Srbije, prema kojoj Republika Srbija uređuje i obezbeđuje finansiranje ostvarivanja prava i dužnosti Republike Srbije, utvrđenih Ustavom i zakonom. Istovremeno član 16. Zakona o javnom dugu („Službeni glasnik RS”, br. 61/05, 107/09, 78/11, 68/15, 95/18, 91/19 i 149/20) propisuje da Republika može dati garanciju za izmirenje duga javnih preduzeća čiji je osnivač.

II. RAZLOZI ZA DONOŠENjE ZAKONA
Razlozi za donošenje ovog zakona o davanju garancije Republike Srbije  u korist Banke Poštanska štedionica, akcionarsko društvo Beograd (u daljem tekstu: Zajmodavac) po zaduženju Akcionarskog društva za transport nafte naftovodima i transport derivata nafte produktovodima Transnafta Pančevo (u daljem tekstu: Zajmoprimac) sadržani su u članu 16. stav 4. Zakona o javnom dugu, odnosno u potpisanom ugovoru između Zajmodavaca i Zajmoprimaca u iznosu od 14.528.082.271,39 dinara (slovima: četrnaestmilijardipetstotinadvadesetosam milionaosamdesetdvehiljadedvestasedamdesetjedandinar i 39/100), radi izgradnje naftovoda Srbija - Mađarska.
U potpisanom ugovoru, povlačenje sredstava kredita u iznosu od 14.528.082.271,39 dinara, uslovljeno je davanjem garancije Republike Srbije (u daljem tekstu: Garant), odnosno stupanjem na snagu zakona o davanju garancije Republike Srbije.

 Garant neopozivo, bezuslovno i na prvi poziv garantuje, kao primarni dužnik uredno i blagovremeno plaćanje svakog i svih iznosa dospelih za plaćanje po osnovu pojedinačnih ugovora o kreditu, kao i blagovremeno izvršavanje svih ostalih obaveza Zajmoprimca, a u skladu sa ugovorom o dugoročnom kreditu. Ukoliko Garant oformi novo pravno lice koje bi nastavilo operativno poslovanje Zajmoprimca, Garant je u obavezi da preduzme sve radnje sa ciljem da omogući, između ostalog, da novo pravno lice pristupi dugu i preuzme obaveze otplate odobrenih kredita. 

Zakonom o budžetu Republike Srbije za 2026. godinu („Službeni glasnik RS”, broj 108/25) predviđeno je davanje garancije Republike Srbije poslovnim bankama za Akcionarsko društva za transport nafte naftovodima i transport derivata nafte produktovodima Transnafta Pančevo radi izgradnje naftovoda Srbija - Mađarska, u iznosu do 17.580.000.000 dinara, s obzirom da se radi o strateškim projektima od interesa za Republiku Srbiju koji omogućavaju sigurno i kontinuirano snabdevanje domaćeg tržišta sirovom naftom.

 Republika Srbija se snabdeva uvoznom sirovom naftom samo iz jednog pravca preko Republike Hrvatske i njihovog transportnog sistema „Janaf”. U cilju obezbeđenja sigurnosti i pouzdanosti snabdevanja sirovom naftom Republike Srbije planirana je izgradnja naftovoda od granice sa Mađarskom do Novog Sada. Izgradnja predmetnog naftovoda bi obezbedila diversifikaciju i mogućnost snabdevanja sirovom naftom i iz drugih pravaca. Predviđen je takav koncept transporta da se sirova nafta, iz rafinerije Dunav pumpa do Alđe (Mađarska) i od Alđe dalje pumpama transportuje do Novog Sada (Terminal Transnafta). Od Novog Sada nafta bi se dalje transportovala do Rafinerije Pančevo postojećim naftovodom TRANSNAFTA.

Zaključkom Vlade Republike Srbije 05 Broj: 351-12062/2023 od 7. decembra 2023. godine projekat izgradnje novog naftovoda granica Mađarske - Novi Sad je proglašen projektom od značaja za Republiku Srbiju. Vlada Republike Srbije je Zaključkom 05 Broj: 312-5262/2023-1 od 15. juna 2023. godine na predlog Ministarstva rudarstva i energetike usvojila „Polazne osnove Plana razvoja energetske infrastrukture i mera energetske efikasnosti do 2028. godine sa projekcijama do 2030. godine”, gde je na listi prioritetnih projekata iz sektora nafte i naftnih derivata, kao prvi delegiran projekat Naftovod Srbija - Mađarska.

Izgradnja predmetnog naftovoda uključuje samu izgradnju naftovoda uz izradu PZI, GZOP i PIO (naftovod, blok stanice, čistačke stanice, merna stanica, optički kabl, katodna zaštita, SCADA, LDS, angažovanje projektantskog nadzora), Stručni nadzor, Arheološki nadzor, Tehnički pregled objekta, Pristupne saobraćajnice do blok stanica, Elektroenergetska napajanja blok stanica i na kraju Prvo punjenje (nabavka sirove nafte za zapunjavanje trase naftovoda od Horgoša do Novog Sada).

Predviđeno je da se izgradi naftovod maksimalnog kapaciteta od 5,5 miliona tona sirove nafte,  prečnika 450 tt (18”) i to dužine 190 Kt na mađarskoj (Sashalobata — granica sa Srbijom) i 113,4 Kt na srpskoj strani (granica sa Mađarskom - Novi Sad).

U skladu sa Prostornim planom područja posebne namene infrastrukturnog koridora (PPPPN IK) naftovoda granica Mađarske - Novi Sad sa elementima detaljne regulacije predviđena je izgradnja naftovoda tako da je početna tačka transporta na naftovodu Mađarska - Novi Sad u blizini  graničnog prelaza Horgoš, severoistočno od naselja Horgoš, a krajnja tačka interkonekcije naftovoda je Terminal Transnafta u Novom Sadu.

Naftovod Mađarska — Novi Sad obuhvata: 

 Linijski naftovod od mađarsko-srpske granice na teritoriji opština Kanjiža, Senta, Ada, Bečej, Žabalj i Novi Sad u dužini od oko 113 km, nazivnog prečnika DN450 i maksimalnog radnog pritiska MOP=63 bara.

 Blok Stanice (BS) na početku trase naftovoda unutar ograde POČS Horgoš, dve blok stanice na kanalu Adorjan-Velebit BS Kanjiža 1 i BS Kanjiža 2, dve blok stanice na reci Čik BS Bačko Petrovo Selo i BS Bečej, dve blok stanice na kanalu DTD BS Bačko Gradište 1 i BS Bačko Gradište 2, dve blok stanice na Jegričkoj reci BS Čurug i BS Gospođinci i jedna blok stanica u opštini Kać BS Kać.

 Prijemno-otpremna čistačka stanica (POČS Horgoš) na početku trase naftovoda neposredno ispred interkonekcije sa naftovodom na granici sa Mađarskom, predviđena je za potrebe čišćenja i dijagnostike unutar cevi pomoću inteligentnih čistača („kracera”).

 Prijemna čistačka stanica (PČS Novi Sad) na kraju trase naftovoda, unutar Terminala „Transnafta” koja bi obezbedila kompletno čišćenje i dijagnostiku unutar cevovoda duž cele trase kroz Republiku Srbiju.

 Merna stanica (MS) unutar Terminala Transnafta, kojom se obezbeđuje merenje protoka nafte koja se doprema iz Mađarske.

Ostali objekti i sistemi u funkciji naftovoda su:

 Pristupni putevi planirani na lokacijama objekata u funkciji naftovoda.

 Elektroenergetski objekti za snabdevanje nadzemnih objekata u funkciji naftovoda električnom energijom.

Optički kabal za daljinski nadzor i upravljanje koji se polaže paralelno sa naftovodom u radnom pojasu, a namenjen je za prenos podataka duž cele trase i povezivanje svih objekata i pripadajućih čvorišta sa poslovnim filijalama koje će obavljati upravljanje naftovodom.

Vlada je dana 16. jula 2026. godine donela Zaključak 05 Broj: 420-7146/2026, kojim je utvrdila osnovu za davanje garancije Republike Srbije u korist Banke Poštanska štedionica, akcionarsko društvo Beograd, za izmirivanje obaveza Akcionarskog društva za transport nafte naftovodima i transport derivata nafte produktovodima Transnafta Pančevo, po osnovu ugovora o dugoročnom kreditu radi izgradnje naftovoda Srbija - Mađarska i prihvatila ugovor o dugoročnom kreditu između Banke Poštanska štedionica, akcionarsko društvo Beograd i Akcionarskog društva za transport nafte naftovodima i transport derivata nafte produktovodima Transnafta Pančevo.
Prema odredbama Ugovora o dugoročnom kreditu u iznosu od 14.528.082.271,39 dinara između Akcionarskog društva za transport nafte naftovodima i transport derivata nafte produktovodima Transnafta Pančevo kao Korisnika kredita i  Banke Poštanska štedionica, akcionarsko društvo Beograd predviđeni su sledeći finansijski uslovi:

- kamatna marža iznosi 2,50% + tromesečni BELIBOR;

- period raspoloživosti kredita je 42 meseca, od dana donošenja Zakona o davanju garancije, uključujući period počeka u trajanju od 42 meseca;

- povlačenje kredita u jednoj ili više tranši;

- rok vraćanja do 138 meseci od dana puštanja kredita u tečaj;

- naknada za realizaciju kredita iznosi 0,3% od iznosa kredita, jednokratno unapred;

- otplata kredita u 32 jednake tromesečne rate, nakon isteka perioda počeka.

III. OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA
Odredbom člana 1. Predloga zakona predviđa se preuzimanje obaveze Garanta da izmiri obaveze Zajmoprimca po zaduženju kod Zajmodavca, u iznosu od 14.528.082.271,39 dinara.

Odredbom člana 2. Predloga zakona predviđa se da garanciju iz člana 1. ovog zakona, Garant daje Zajmodavcu na ime obaveze iz zaključenog Ugovora o dugoročnom kreditu.

Odredbom člana 3. Predloga zakona predviđaju se pitanja koja se odnose na obaveze Garanta.

Odredbom člana 4. Predloga zakona predviđaju se pitanja koja se odnose na obaveze Zajmoprimca.

Odredbom člana 5. Predloga zakona predviđa se regresno pravo Garanta ako po osnovu izdate garancije izvrši obavezu umesto Zajmoprimca, kao korisnika kredita.

Odredbom člana 6. Predloga zakona predviđa se otvaranje namenskog računa kod Narodne banke Srbije za plaćanje obaveza Zajmoprimca uz saglasnost ministra nadležnog za poslove finansija.

Odredbom člana 7. Predloga zakona predviđa se stupanje na snagu ovog zakona.

IV. PROCENA IZNOSA FINANSIJSKIH SREDSTAVA POTREBNIH ZA SPROVOĐENjE ZAKONA
Za sprovođenje ovog zakona obezbeđivaće se sredstva u budžetu Republike Srbije. 

IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa - VLADA
    Obrađivač - MINISTARSTVO FINANSIJA 
2. Naziv propisa
PREDLOG ZAKONA O DAVANjU GARANCIJE REPUBLIKE SRBIJE U KORIST BANKE POŠTANSKA ŠTEDIONICA AKCIONARSKO DRUŠTVO BEOGRAD ZA IZMIRIVANjE OBAVEZA AKCIONARSKOG DRUŠTVA ZA TRANSPORT NAFTE NAFTOVODIMA I TRANSPORT DERIVATA NAFTE PRODUKTOVODIMA TRANSNAFTA PANČEVO, PO OSNOVU UGOVORA O DUGOROČNOM KREDITU RADI IZGRADNjE NAFTOVODA SRBIJA – MAĐARSKA
DRAFT LAW ON THE PROVISION OF A GUARANTEE BY THE REPUBLIC OF SERBIA IN FAVOR OF BANKA POŠTANSKA ŠTEDIONICA, AKCIONARSKO DRUŠTVO BEOGRAD FOR THE SETTLEMENT OF THE OBLIGATIONS OF THE JOINT-STOCK COMPANY FOR THE TRANSPORT OF OIL THROUGH OIL PIPELINES AND THE TRANSPORT OF OIL DERIVATIVES THROUGH PRODUCT PIPELINES TRANSNAFTA PANCEVO, BASED ON A LONG-TERM LOAN AGREEMENT FOR THE CONSTRUCTION OF THE SERBIA - HUNGARY OIL PIPELINE
3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu saržinu propisa,  
Ne postoje relevantne odredbe Sporazuma 

b) Prelazni rok za usklađivanje zakonodavstva prema odredbama Sporazuma, 
Nije potreban prelazni rok za usklađivanje zakonodavstva
v) Ocena ispunjenosti obaveze koje proizlaze iz navedene odredbe Sporazuma, 
Ne postoje odredbe na osnovu kojih je potrebno oceniti ispunjenost obaveze
g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma, 

Ne postoje navedene odredbe 

d) Veza sa Nacionalnim programom za usvajanje pravnih tekovina Evropske unije. 
Ne postoji veza sa Nacionalnim programom za usvajanje pravnih tekovina Evropske unije

4. Usklađenost propisa sa propisima Evropske unije
a) Navođenje odredbi primarnih izvora prava Evropske unije i ocene usklađenost sa njima,  

Ne postoje odredbe primarnih izvora prava Evropske unije
b) Navođenje sekundarnih izvora prava Evropske unije i ocene usklađenosti sa njima,

Ne postoje sekundarni izvori prava Evropske unije
v) Navođenje ostalih izvora prava Evropske unije i usklađenost sa njima,

Ne postoje ostali izvori prava Evropske unije
g) Razlozi za delimičnu usklađenost, odnosno neusklađenost 

Ne postoje navedeni razlozi 

d) Rok u kojem je predviđeno postizanje potpune usklađenosti propisa sa propisima Evropske unije 

Nije potreban rok za usklađivanje
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je  obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizlazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).

 Ne postoje propisi EU sa kojima je potrebno obezbediti usklađenost
6. Da li su prethodno navedeni izvori prava Evropske unije prevedeni na srpski jezik? 

Ne postoji navedeni izvori prava Evropske unije
7. Da li je propis preveden na neki službeni jezik Evropske unije?

Nije
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

Polazeći od normativnog sadržaja predmetnog zakona nije potrebno obaviti konsultacije sa Evropskom komisijom i drugim stručnim telima Evropske unije.


